
A tanár kulturális dominanciája és a tanulói motiváció összefüggései

A dolgozat célja a tanár kulturális dominanciájának és a tanulói motivációk összefüggéseinek vizsgálata. A dolgozat bemutatja a kapcsolódó empirikus kutatás részleteit.
A kutatás egyik alapkérdése a tanári minőséghez kanyarodik vissza: hogyan, miért válik valakiből jó tanár? A szakirodalmak áttanulmányozásának eredményeképpen erre sokféle választ kaphatunk, azonban igen nehéz pontosan körülhatárolni azt a „bizonyos pluszt”. A kulturális dominancia fogalmának kibontásával és vizsgálatával azonban közelebb kerülhetünk a megoldáshoz.
A kutatás megkezdéséhez és a kapcsolódó kérdőív helyes megszerkesztéséhez is hasznos alapot adott a szakirodalmak áttekintése mind a tanári minőség és a tanulói motiváció, mind a kulturális dominancia tekintetében, bár a szakirodalom a kulturális dominancia kérdéskörét alig ismeri. A dolgozat igyekszik tömör, mégis átfogó képet adni a téma fellelhető korábbi kutatási eredményeiről, egyes esetekben összehasonlítva azokat a jelen kutatásból származó eredményekkel.
Az empirikus kutatás egyik legfontosabb hipotézise többek között az, hogy a tanár kulturális dominanciája pozitívan befolyásolja a tanulói motivációt. A hipotézisek alátámasztására / cáfolatára kérdőíves vizsgálat alapján került sor. A kitöltés az Óbudai Egyetemen valósult meg felsőbb éves, nappali tagozatos hallgatók bevonásával.
A dolgozat részletesen ismerteti a kutatás eredményeit, melyek alapján elmondható, hogy a kulturális dominancia fontos összetevő a hallgatók oktatókról alkotott véleményében, valamint pozitív hatással van a tanulói motivációkra, kiváltképp a teljesítmény és az érdeklődés tekintetében.
Ahogy a kutatási eredményekből is látszik, a sokak által oly nagyra becsült szaktudás a diákok szemében az adott oktató megítélése szempontjából nem szerepel az első helyen. Leginkább a pedagógiai erényekre és a személyiség értékeire figyelnek fel, illetve nagyon fontos nekik az érzelmi elfogadás, a kapcsolati elemek minőség
Zárásképpen a dolgozat javaslatot tesz az eredmények további felhasználhatóságát illetően, mely szerint a kutatás megállapításait érdemes a tanárképzésbe is beépíteni. Elmondható, hogy a tanárképzésnek érdemes a kulturális dominancia fejlesztését célul tűzni, mert ezt tekinthetjük a tanári minőség egyik fontos háttértényezőjének.



